### Beslutning

Forslaget blev henvist til Magistraten med henblik på at indgå i budgetdrøftelserne for 2020.

**Budgetforslag fra KF og EL**

Med udløbet af den midlertidige bevilling fra satspuljemidlerne den 31/3-2020 nedjusteres antallet af gadesygeplejersker fra fire til to. I den forbindelse stiller Det Konservative Folkeparti og Enhedslisten forslag om revurdering af indsatsen samt den fremadrettede økonomi, da vi er yderst bekymrede for de fremadrettede konsekvenser en halvering af antallet af gadesygeplejerskerne vil medføre.

Der er ingen tvivl om, at gadesygeplejerskernes opgaver er mangfoldige og særdeles vigtige, og vi har tilmed en særlig forpligtelse til at passe på dem, der ikke altid kan passe på sig selv. Samtidig er gadesygeplejerskernes arbejdsopgaver stigende, i takt med at antallet af sårbare og udsatte borgere også er stigende, og vi ved, at sårbare og udsatte borgere særlig er udsatte for sygdomme – sygdomme der direkte er afledt af hjemløshed, misbrug mv.

Samtidig foreslår vi, at der udarbejdes en fordelingsnøgle i samarbejde med de berørte sociale væresteder, med henblik på at gadesygeplejerskerne kan have en fast "træffetid" på de væresteder hvor det vil give mening. Formålet hermed vil være, dels at gadesygeplejerskerne vil være der hvor brugerne allerede er, og dels at gadesygeplejerskerne ikke skal "lede" efter dem der har brug for hjælp. Dette er et ønske fra væresteder, frivillige samt ansatte.

Vi ønsker at dette forslag vil være med til at sikre ydelser lagt ind som faste bevillinger, så vi dermed kan sikre omsorg, pleje og hjælp til dem der er allermest udsatte på det sundhedsfaglige område i byen.

Ib Friis, Det Konservative Folkeparti

Anna Jepsen, Enhedslisten De Rød-Grønne

### Sagens forløb

25-03-2020 [adresse]
Forslaget blev henvist til Magistraten med henblik på at indgå i budgetdrøftelserne for 2020.